S-134/2013

Mál þetta, sem dómtekið var í dag, er höfðað með ákæru Ríkissaksóknara, útgefinni 18. febrúar 2013, á hendur M-x-x S-x-x, […] ríkisborgara, fæddum […], „fyrir stórfellt fíkniefnalagabrot, með því að hafa föstudaginn 28. desember 2012 staðið að innflutningi á 591,36 g af kókaíni, ætluðu til söludreifingar hér á landi í ágóðaskyni. Fíkniefnin, sem unnt er að framleiða um 941 g af efni úr miðað við 35% meðalstyrkleika, flutti ákærði til Íslands sem farþegi með flugi FI-213 frá Kaupmannahöfn, falin í líkama sínum í 60 hólklaga pakkningum, en hann var handtekinn við komu til Keflavíkurflugvallar.

Telst þetta varða við 173. gr. a almennra hegningarlaga nr. 19/1940, sbr. 1. gr. laga nr. 64/1974, sbr. 1. gr. laga nr. 32/2001.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að gerð verði upptæk ofangreind fíkniefni sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 848/2002.“

Verjandi ákærða krefst vægustu refsingar sem lög leyfa og að gæsluvarðhaldsvist ákærða komi til frádráttar refsivist. Þá er krafist málsvarnarlauna úr ríkissjóði.

Um málavexti er vísað til áðurgreindrar ákæru.

Ákærði játaði brot sitt hreinskilningslega fyrir dóminum eins og því er lýst í ákæru en lét þess þó getið að fíkniefnin sem hann flutti inn hafi verið ætluð til eigin neyslu en ekki söludreifingar. Verður játning ákærða ekki dregin í efa og þykir sannað með játningu ákærða, sem á sér stoð í gögnum málsins, að ákærði hafi gerst sekur um þá háttsemi sem ákært er fyrir og er brot ákærða réttilega heimfært til refsiákvæða í ákæruskjali Ríkissaksóknara. Skýring ákærða um neyslu efnanna þykir hins vegar ótrúverðug og verður ekki á henni byggt.

Ákærði hefur ekki áður gerst sekur um refsiverðan verknað hér á landi svo kunnugt sé.

Við ákvörðun refsingar er litið til þess að ákærði hefur frá upphafi rannsóknarinnar gengist greiðlega við sakargiftum og hefur ekki áður sætt refsingu hér á landi. Enn fremur er í málinu litið til þáttar ákærða í brotinu, en rannsókn lögreglu beindist að ákærða sem svonefndu „burðardýri“ en ekki sem skipuleggjanda brotsins. Allt framangreint er virt ákærða til refsimildunar. Á hinn bóginn er litið til þess að ákærða flutti til landsins umtalsvert magn af hættulegu fíkniefni af miklum styrkleika sem hann vissi eða mátti vita að var ætlað til söludreifingar hér á landi. Beindist brot ákærða þannig að mikilsverðum hagsmunum. Horfir þetta til refsiþyngingar, sbr. 1., 3. og 6. töluliði 1. mgr. 70. gr. almennra hegningarlaga.

Að þessu virtu og með vísan til dómvenju í sambærilegum málum þykir hæfileg refsing ákærða vera fangelsi í 15 mánuði. Til frádráttar refsingunni komi gæsluvarðhald sem ákærði hefur sætt vegna málsins frá 30. desember 2012.

Með vísan til 6. mgr. 5. gr. laga nr. 65/1974 eru dæmd upptæk 591,36 grömm af kókaíni.

Með vísan til 1. mgr. 218. gr. laga nr. 88/2008 um meðferð sakamála verður ákærða gert að greiða allan sakarkostnað málsins 1.068.201 krónu. Þar af greiði ákærði málsvarnarlaun skipaðs verjanda síns á rannsóknarstigi og fyrir dómi, J-kvk-ef S-kvk-ef héraðsdómslögmanns, 483.175 krónur og 66.740 krónur í aksturskostnað. Tekið hefur verið tillit til virðisaukaskatts við ákvörðun þóknunar verjanda.

J-kk-nf H-kk-nf héraðsdómari kveður upp dóm þennan.

Dómsorð:

Ákærði, M-x-x S-x-x, fæddur […], sæti fangelsi í 15 mánuði.

Til frádráttar refsingu ákærða komi gæsluvarðhald sem hann hefur sætt frá 30. desember 2012.

Upptæk eru dæmd 591,36 grömm af kókaíni.

Ákærði greiði 1.068.201 krónu í sakarkostnað, þar af málsvarnarlaun skipaðs verjanda síns, J-kvk-ef S-kvk-ef héraðsdómslögmanns, 483.175 krónur og 66.740 krónur í aksturskostnað.

J-kk-nf H-kk-nf